Botany Bay
Store norske leksikon,Geografi,Verdens geografi,Oseania,Australias geografi
Botany Bay er en bukt på sørøstkysten av Australia, i Sydneys storbyområde i delstaten New South Wales. Elvene Georges og Cooks renner ut i bukta.
Havnen Botany (Port Botany) er tretten kilometer sør for Sydney. Botanybukta er omgitt av Sydneys forsteder, Botany Bay nasjonalpark og Towra Point naturreservat, med Kingsford Smith internasjonale lufthavn i nord. Historie Landområdene ved Botanybukta var i mange tusen år bosatt av aboriginske tharawal- og eora-folk. James Cook gikk i land i Botanybukta i 1770, og med dette begynte Englands utforsking og kolonisering av Australia. I 1788 ble den første europeiske bosetningen etablert i landet da en straffekoloni ble anlagt nord for Botanybukta (Sydney Cove). For briter ble «Botany Bay» synonymt med Australia; først som en straffekoloni, senere som en betegnelse for finfibret australsk saueull. Les mer i Store norske leksikon Australias geografi Australia Australias befolkning Australias historie